ประเทศไทยกำลังจะมี Fruit Valley นิคมอุตสาหกรรมผลไม้
Fruit Valley ที่ว่านี้คืออะไร  และเข้ามาช่วยตลาดผลไม้ไทยได้อย่างไร ลงทุนแมนจะเล่าให้ฟัง 
22 พ.ย. 2565

ประเทศไทยกำลังจะมี Fruit Valley นิคมอุตสาหกรรมผลไม้ /โดย ลงทุนแมน
หากพูดถึง Valley ที่ดังที่สุดในโลก ก็คงจะเป็น Silicon Valley ของสหรัฐอเมริกา ที่เป็นแหล่งรวมบริษัทเทคโนโลยีชั้นนำของโลก
ส่วนในฝรั่งเศส ก็จะมี Cosmetic Valley ซึ่งเป็นศูนย์กลางการผลิตและส่งออกเครื่องสำอางไปทั่วโลก
แต่ในประเทศไทย เรากำลังจะมี Fruit Valley เป็นของตัวเอง โดยจะเข้ามาช่วยต่อยอดผลไม้ของไทยในตลาดโลก
Fruit Valley ที่ว่านี้คืออะไร 
และเข้ามาช่วยตลาดผลไม้ไทยได้อย่างไร
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ในปัจจุบัน ผลไม้ไทยถือเป็นสินค้าส่งออกที่มีชื่อเสียงมานาน ในเรื่องรสชาติและกลิ่นที่เป็นเอกลักษณ์ชัดเจน
โดยผลไม้หลักที่ส่งออกมากที่สุด นั่นคือ ทุเรียน 
รองลงมาเป็นลำไย และมังคุด ซึ่งผลไม้ทั้งสามชนิดนี้ คิดเป็นการส่งออกรวม 84% ของผลไม้ที่ส่งออกทั้งหมด
และหากนับเฉพาะการส่งออกทุเรียนไทย 
ประเทศไทยมีปริมาณการส่งออกเป็นอันดับ 1 
หรือคิดเป็นปริมาณ 3 ใน 4 ของการส่งออกทุเรียนทั่วโลก
ซึ่งถ้าดูจากปริมาณ และมูลค่าการส่งออกผลไม้ไทยทั้งหมดในช่วง 3 ปีที่ผ่านมา จะพบว่า
- ปี 2562 มูลค่าการส่งออก 125,961 ล้านบาท ปริมาณการส่งออก 2.7 ล้านตัน 
- ปี 2563 มูลค่าการส่งออก 141,135 ล้านบาท ปริมาณการส่งออก 2.4 ล้านตัน 
- ปี 2564 มูลค่าการส่งออก 207,280 ล้านบาท ปริมาณการส่งออก 3.1 ล้านตัน
จะเห็นได้ว่า การส่งออกผลไม้ไทยมีแนวโน้มเติบโตเพิ่มขึ้นอย่างต่อเนื่อง แม้จะเป็นช่วงโควิด 19 ที่ซัปพลายเชนทั่วโลกได้รับผลกระทบก็ตาม
อย่างไรก็ตาม มูลค่าและปริมาณการส่งออกทั้งหมดนี้ มีทั้งผลไม้สดและผลไม้แปรรูป ซึ่งหากคิดเพียงผลไม้แปรรูป จะพบว่า
- ปี 2562 มูลค่าการส่งออก 35,651 ล้านบาท
- ปี 2563 มูลค่าการส่งออก 36,877 ล้านบาท
- ปี 2564 มูลค่าการส่งออก 15,823 ล้านบาท
ซึ่งจะเห็นว่า มูลค่าการส่งออกผลไม้ที่เพิ่มขึ้น อาจมาจากการส่งออกผลไม้แบบสดเท่านั้น
ในขณะที่ผลไม้แปรรูปกลับมีปริมาณการส่งออกที่น้อยกว่ามาก ทั้งที่ปกติแล้วสินค้าแปรรูป จะเป็นสินค้าที่มีมูลค่า และมีกำไรต่อหน่วยที่มากกว่า
พอเป็นแบบนี้ จึงเป็นที่มาในการผลักดันให้เกิดโครงการ Fruit Valley ในพื้นที่ของภาคตะวันออก เพราะเป็นแหล่งผลิตผลไม้เบอร์ต้น ๆ ของไทย
อีกทั้งยังอยู่ไม่ไกลจากท่าเรือแหลมฉบัง 
ซึ่งเป็นท่าเรือสำคัญที่ใช้ในการส่งออกสินค้าไปทั่วโลก
และยังมีกลุ่มพ่อค้าคนกลางคอยคัดเกรดผลไม้ หรือที่เราเรียกกันว่า “ล้ง” มากที่สุดในประเทศไทย
ซึ่งโครงการนี้ จะใช้พื้นที่ของนิคมอุตสาหกรรมในการรวบรวมผลไม้เข้ามา จากนั้นก็ทำการคัดเกรด หากเจอผลไม้เกรดคุณภาพรองลงมา ก็จะนำไปแปรรูป เพื่อสร้างมูลค่าเพิ่ม
โดยผลไม้เกรดคุณภาพ จะถูกเก็บรักษาไว้ในอุณหภูมิที่เหมาะสม และนิคมอุตสาหกรรมนี้ยังตั้งเป้าเป็นตลาดประมูลผลไม้อีกด้วย
อย่างไรก็ตาม โมเดลนี้ก็ไม่ใช่เรื่องใหม่แต่อย่างใด เพราะในปี 2540 เนเธอร์แลนด์ก็มีการตั้งหุบเขา
แห่งอาหาร หรือ Food Valley ที่เมือง Wageningen
หุบเขาแห่งอาหารนี้ มีทั้งศูนย์วิจัย โรงงาน และอุตสาหกรรมแปรรูป ทั้งยังมีการเชื่อมต่อระบบขนส่งไปยังท่าเรือรอตเตอร์ดัม เพื่อส่งออกไปทั่วโลก
ซึ่งด้วยการวิจัย พัฒนา และแปรรูปอาหาร ให้มีคุณภาพสูง ทำให้เนเธอร์แลนด์กลายเป็น
ผู้ส่งออกด้านการเกษตรรายใหญ่เบอร์ 2 ของโลก
ย้อนกลับมายังประเทศไทย ที่มีความพยายามผลักดันให้เกิด Fruit Valley อาจยังคงต้องติดตามกันต่อไป ว่าจะช่วยสร้างมูลค่าเพิ่มให้กับผลไม้ไทยได้มากแค่ไหน
แต่หากเราเรียนรู้ และถอดโมเดลความสำเร็จจากต่างประเทศ มาประยุกต์ใช้ในบ้านเรา
ประเทศไทยที่มีทั้ง ทุเรียนและมังคุด ซึ่งได้ชื่อว่าเป็นราชาและราชินีของผลไม้
Fruit Valley ที่มีก็น่าจะช่วยขยายเศรษฐกิจภาคการเกษตรของประเทศไปได้อีกไกลเลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-